C 498/24
EL
Επίσημη Εφημερίδα της Ευρωπαϊκής Ένωσης
30.12.2022
Γνωμοδότηση της Ευρωπαϊκής Επιτροπής των Περιφερειών με θέμα «Ο ρόλος της ΕτΠ στην ενίσχυση της υποεθνικής κλιματικής διπλωματίας ενόψει της COP27 και της COP28»
(2022/C 498/05)
Εισηγητής:
Olgierd GEBLEWICZ (PL/EPP), περιφερειάρχης Δυτικής Πομερανίας
ΣΥΣΤΑΣΕΙΣ ΠΟΛΙΤΙΚΗΣ Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ (ΕτΠ)
1.
επισημαίνει τη σημασία των υποεθνικών αρχών για την επίτευξη των φιλόδοξων στόχων για το κλίμα με εστίαση στη μελλοντική υλοποίηση των Στόχων Βιώσιμης Ανάπτυξης (ΣΒΑ) των Ηνωμένων Εθνών και για την εκπλήρωση των διατάξεων της συμφωνίας του Παρισιού, προκειμένου να επιτευχθεί ο στόχος του περιορισμού της υπερθέρμανσης του πλανήτη στον 1,5 oC·
2.
εκφράζει τη λύπη της για την έλλειψη αναγνώρισης του ρόλου των υποεθνικών αρχών στα συμπεράσματα του Συμβουλίου της 21ης Φεβρουαρίου 2022 με θέμα «Κλιματική διπλωματία της ΕΕ: επιταχύνοντας την υλοποίηση των αποτελεσμάτων της διάσκεψης της Γλασκόβης».
Στα συμπεράσματα τονίζεται η καίρια σημασία της κλιματικής διπλωματίας και η προσέγγιση της ΕΕ με τρίτες χώρες για την επιτάχυνση της υλοποίησης του συμφώνου της Γλασκόβης για το κλίμα COP26·
3.
προτρέπει τις εθνικές κυβερνήσεις, κατά τη διαπραγμάτευση των όρων των παγκόσμιων στόχων για το κλίμα και τον καθορισμό των εθνικά καθορισμένων συνεισφορών (ΕΚΣ) και των Εθνικών Σχεδίων Προσαρμογής (ΕΣΠ), να εμπλέκουν πραγματικά τις τοπικές και τις περιφερειακές κυβερνήσεις τους, καθώς είναι οι φορείς που υλοποιούν συγκεκριμένα τις διεθνείς δεσμεύσεις και υποχρεώσεις τους· θεωρεί, ως εκ τούτου, ότι οι ΕΚΣ που δεν έχουν εγκριθεί από τις τοπικές και τις περιφερειακές αρχές δεν είναι πιθανό να εφαρμοστούν επιτυχώς και ότι η UNFCCC θα πρέπει να ελέγχει συστηματικά αυτό το βήμα προτού τις αποδεχθεί· στο πλαίσιο αυτό, καλεί τις εθνικές κυβερνήσεις να συμπεριλάβουν τόσο περιφερειακούς όσο και τοπικούς αντιπροσώπους στις εθνικές αντιπροσωπείες διαπραγμάτευσης της διάσκεψης κορυφής της UNFCCC για το κλίμα·
4. τονίζει το γεγονός ότι οι δήμοι και οι περιφέρειες βρίσκονται στην πρώτη γραμμή όσον αφορά την αντιμετώπιση των επιπτώσεων της κλιματικής αλλαγής, όπως οι καταστροφές που σχετίζονται με το κλίμα, οι κοινωνικές επιπτώσεις, όπως η ενεργειακή φτώχεια και τα αυξανόμενα προβλήματα υγείας που σχετίζονται με τις καιρικές συνθήκες, περιβαλλοντικά προβλήματα, όπως η δραματική απώλεια βιοποικιλότητας, οικοσυστημάτων και των υπηρεσιών τους, και οι υφιστάμενες ανισότητες που επιδεινώνονται από την κλιματική αλλαγή· υπογραμμίζει ότι η υποεθνική κλιματική διπλωματία είναι απαραίτητη για την επίτευξη των εθνικά καθορισμένων στόχων για το κλίμα, καθώς οι τοπικές και οι περιφερειακές αρχές καταρτίζουν και εφαρμόζουν λεπτομερή σχέδια προσαρμογής και μετριασμού τα οποία λαμβάνουν υπόψη τις τοπικές περιβαλλοντικές συνθήκες, τις κοινωνικοοικονομικές απαιτήσεις, την ενεργειακή και την κλιματική δικαιοσύνη·
5. τονίζει ότι οι επιτυχείς δράσεις των δήμων και των περιφερειών για το κλίμα μπορούν να είναι πιο φιλόδοξες από τους εθνικούς στόχους, χωρίς να παρεμποδίζουν την ανάπτυξη και να βλάπτουν την εδαφική συνοχή.
Αυτό δείχνει έναν ισχυρό «χαρακτήρα επίδειξης» και παρέχει μόχλευση στις εθνικές και υποεθνικές πολιτικές ομάδες που στοχεύουν στην υιοθέτηση πιο προοδευτικών πολιτικών για το κλίμα·
6.
πιστεύει ότι είναι απαραίτητο να υποστηριχθούν τα δίκτυα δράσης για το κλίμα των δήμων και των περιφερειών και να ενισχυθούν οι υποεθνικές τους δραστηριότητες κλιματικής διπλωματίας, προκειμένου να αυξηθεί η πολιτική ανθεκτικότητα έναντι της οπισθοδρόμησης σε εθνικό επίπεδο και, ως εκ τούτου, να διασφαλιστεί η υλοποίηση των παγκόσμιων στόχων για το κλίμα·